google/wiki40b huggingface dataset:
ליל ויין

ביוגרפיה

דווין מייקל קרטר גדל ונולד בהוליגרוב שבעיר ניו אורלינס. הוא נולד כאשר אמו הייתה בת 19. הוריו התגרשו כשהיה בן שנתיים.
קרטר ירה בעצמו בטעות בגיל 13 וכשהיה בן 14 נשר מהלימודים.
בגיל 15 נולדה הראשונה מבין ארבעת ילדיו מארבע בנות זוג שונות. בתו הראשונה נולדה מאהבת נעוריו טויה ג'ונסון, שאחר כך הפכה לכוכבת ריאליטי. בנו הראשון נולד בשנת 2008, בנו השני נולד מהשחקנית לאורן לונדון בשנת 2009, וילדו האחרון נולד גם הוא בשנת 2009 מהזמרת ניוואה.
באחד הראיונות סיפר ליל ויין את מקור השם שלו: שמו המקורי הוא דוויין (Dwayne), אך הוא החליט להשמיט את האות D משמו מכיוון שהוא נקרא על שם אביו, שלא היה חלק מחייו מעולם ולכן לא רצה להיקרא על שמו וקיצר את שמו ל-Wayne.
בנעוריו היה דוויין חבר בלהקת "Hot Boyz".
בשנת 1997 הוציא את אלבומו הראשון.
בצעירותו הוחתם ליל ויין על ידי Cash Money Records וכאשר יצא אלבום הסולו הראשון שלו הוא זכה להצלחה גדולה.
כמו כן הוא אחראי לפרסומם של הזמרים דרייק וניקי מינאג'.
הצלחתו הגדולה של ליל ויין הגיעה בעת הוצאת אלבומי "הקרטר". הראשון מהם יצא בשנת 2004, השני יצא ב-2005 והקרטר השלישי, אשר מכר יותר ממיליון עותקים כבר בסוף השבוע הראשון יצא בשנת 2008.
באוקטובר 2007 ייסד את חברת התקליטים יאנג מאני ביחד עם בירדמן שגם גר איתו באותו בית משותף.
בטקס הגראמי בשנת 2008 זכה ליל ויין בארבעה פרסים.
בטקס ה-VMA שנערך בספטמבר 2008 זכה בפרס קליפ ההיפ הופ הטוב ביותר לשיר "Lollipop".
ויין מאלתר את כל המילים מול המיקרופון במקום לכתוב אותן, דבר שמשפיע גם על הספק העבודה הגדול במיוחד שלו - במקום לכתוב הוא מקליט כל רעיון.
ליל ויין ידוע בקעקועיו הרבים ובמיוחד אלו שעל פניו (הזהים לקעקועי פניו של הראפר בירדמן, אביו החורג ושותפו המקצועי), ביכולות האלתור שלו, ובקרבתו אל מוזיקת הרוק. אלבומו "Rebirth" היה מעין מחווה לרוק והוא שילוב בין ראפ לרוק.
במרץ 2010 נידון לשנת מאסר בפועל, לאחר שנתפס בגין עישון מריחואנה בפומבי וכשנלקח למעצר נתגלה גם אקדח אישי על גופו. הוא הודה במסגרת הסדר טיעון באחזקת נשק טעון.
בנוסף לכך לוויין היו סכסוכים רבים עם ראפרים מפורסמים כמו 50 סנט ו- ג'יי זי. באותה שנה שיחק בסרט "עונת ההוריקן", דרמת ספורט בכיכובו של פורסט ויטאקר. 
בשנת 2011 שבר ליל ויין את שיא ההורדות בממשק המוזיקה האינטרנטי של התוכנה Itunes, כאשר הגיע בקירוב ל-400 אלף הורדות עם אלבומו Tha Carter IV בסוף השבוע הראשון ליציאתו. באותה השנה השתתף ברמיקס של השיר "Just In Love" של ג'ו ג'ונאס.
ב-3 בספטמבר 2016 הכריז ליל ויין בחשבון הטוויטר שלו על פרישתו מעולם המוזיקה.
ב-24 באוגוסט 2017 הוכרזה הופעה בישראל, בלייב פארק ראשון לציון. ההופעה התבטלה התבטלה חודש לפני קיומה, עקב "חוסר זמן בלוח זמנים", והכסף הוחזר לרוכשים.
ב-28 בספטמבר 2018 הוציא ווין את האלבום החמישי בסדרת אלבומי Tha Carter, שנקרא Tha Carter V.                                                           ווין עבד על האלבום כבר מ-2012 והוא היה אמור לצאת במהלך 2014, אך עקב סכסוך עם חברת התקליטים בה הוא היה חתום האלבום יצא רק ב-2018.

בריאותו

ב-29 במרץ 2013 חשף ויין בראיון כי הוא סובל ממחלת האפילפסיה. בראיון סיפר כי הוא סבל מרצף של התקפים, והוסיף כי הם נבעו מ"לחץ, חוסר מנוחה ועודף עבודה".
87 סילביה

גילוי האסטרואיד ומתן שמו

87 סילביה התגלה על ידי נ. ר. פוגסון ב-16 במאי 1866, 2 בעת שהייתו במדראס (צ'נאי), שבהודו. המספר 87 בראשית שמו מציין כי הוא האסטרואיד ה-87 שהתגלה. פוגסון הסביר כי קרא לאסטרואיד בשמה של ריאה סילביה, דמות מהמיתולוגיה הרומאית, אמם של רמוס ורומולוס מייסדי רומא. כ-150 שנה מאוחר יותר, כאשר התגלו סביב 87 סילביה שני ירחים קטנים, הם כונו רמוס ורומולוס.

מסלול

מרחקו הממוצע של 87 סילביה מהשמש הוא כ-522 מיליון ק״מ (3.49 יחידות אסטרונומיות), מרחק המניח אותו מעבר לקצה החיצוני של חגורת האסטרואידים ובתוך קבוצה המכונה קבוצת סייבל. עם זאת, האקצנטריות של מסלולו (0.08) גורמת לו להתקרב עד כדי 480 מיליון ק״מ מהשמש (כלומר נקודת הפריהליון שלו היא 3.21 יחידות אסטרונומיות), בתוך האזור המוגדר של חגורת האסטרואידים. במסלול זה הוא 87 סילביה משלים הקפה אחת סביב השמש פעם ב-6.5 שנים.

מאפיינים פיזיולוגים

צורתו של 87 סילביה היא מאורכת כשל תפוח אדמה: אורך הצירים הוא כ-385 ק״מ על 265 ק״מ על 230 ק״מ, כלומר יחס של 1.67 בין הציר הארוך לציר הקצר, ו-1.15 בין הציר הבינוני לציר הקצר. 87 סילביה הוא בעל צבע כהה מאוד, בדומה לאסטרואידים אחרים שסוגם הספקטרלי הוא מסוג X, אבל ההרכב שלו איננו ידוע בוודאות. גילוי ירחיו ומדידת מרחקם מסילביה וזמן ההקפה שלהם, אפשרה מדידה מדויקת של מסתו וצפיפותו על ידי שימוש בחוק השלישי של קפלר. צפיפותו נמצאה נמוכה מאוד (1.2 גרם לסמ״ק שהם 1.2 פעמים צפיפות המים), מה שמעיד כי האסטרואיד הוא נקבובי מאוד - 25% עד 60% מהנפח שלו עשוי להיות חלל ריק.
בהינתן צפיפות נמוכה זו ייתכן וסילביה הוא בעל מבנה של ״ערמת חצץ״ (Rubble Pile) כלומר אסופת אבנים הדבוקות זו לזו בעזרת כוח כבידה חלש ולא יותר. זמן הסיבוב העצמי של 87 סילביה סביב צירו הוא 5.18 שעות, כאשר ציר הסיבוב הוא הציר הקצר של צורתו המאורכת.
זרבבל גלעד

ביוגרפיה

זרבבל גלעד נולד בבסרביה, ונמלט עם משפחתו לעיר אודסה, שלחוף הים השחור, במלחמת העולם הראשונה. לאחר המהפכה הקומוניסטית ברוסיה ב-1917 יצא עם בני משפחתו לארץ ישראל, והם הצטרפו ב-1924 לקיבוץ עין חרוד, שם חי עד מותו ב-1988.

זרבבל היה פעיל בהבאת בני ההתיישבות העובדת בעמק יזרעאל  לפעולה במסגרת הנוער העובד, ואף עבר להתגורר תקופת מה בביתו של דוד כהן בתל אביב כדי לפעול במסגרת התנועה. רבים משיריו פורסמו בעיתון התנועה "במעלה". שימש כ"מזכיר המרכז" של הנוער העובד בשנים 1933 עד 1935.
בנובמבר 1937 נשלח גלעד כשליח היישוב לפולין, לסייע בפעולת "החלוץ". הוא חזר לארץ ב-1939.
זרבבל גלעד היה מראשוני הפלמ"ח ומשורריו. כתב את המנון הפלמ"ח בשנת 1941. שנים רבות היה עורך בטאון הקיבוץ המאוחד "מבפנים", ושימש כעורך בכיר בהוצאת הספרים של הקיבוץ המאוחד. 
לאחר מלחמת ששת הימים היה ממייסדי "התנועה למען ארץ ישראל השלמה".
ב-1968, לאחר פטירת אשתו הראשונה, נישא לחוקרת הספרות והמתרגמת דורותיאה קרוק, שתרגמה רבים משיריו לאנגלית. 
זרבבל גלעד נפטר ב-12 באוגוסט 1988 ונקבר בבית הקברות של קיבוצו, עין חרוד מאוחד.
בשלושים לפטירתו הוצאה לזכרו חוברת זיכרון: "הכל בא מהאדמה". בחוברת פורסמו שירים מן העיזבון ודברים לזכרו מפי בני משפחה, חברים מהקיבוץ ומהפלמ"ח, משוררים סופרים.
ב-1990, לאחר מותו, יצא לאור ספרו האוטוביוגרפי "מעיין גדעון".
נכלאס

נכלאס (באנגלית: Nachlass, בגרמנית: Nachlaß) הוא מילה בגרמנית, שנעשה בה שימוש באקדמיה כדי להתייחס למכלול הכתבים: מאמרים, הערות, ושיתוף פעולה מכותב, שנותרים מאחור כאשר מלומד נפטר. המילה היא הרכב בגרמנית; "nach" פירושו אחרי, והפועל "lassen" פירושו לעזוב.

עריכה ושימור של נכלאס

הנכלאס של מלומד חשוב ממוקם לעיתים קרובות בספריית מחקר או בארכיב סכולסטי. חוקרים אחרים בתחום התמחותו של המלומד רשאים לקבל היתר לקרוא בנכלאס, ולחפש אחר תרומות לא מפורסמות חשובות או חומר ביוגרפי. התוכן של נכלאס יכול לעבור תהליך קטלוג, עריכה, ובמקרים מסוימים פרסום בצורה של ספר.
פרסום כזה קשה יותר במקרה של נכלאס שמכיל כמות עצומה של תכנים, כמו למשל זה של גוטפריד לייבניץ. במקרים כאלה, זה עשוי להיות לא אפשרי פיננסית לפרסם את כל תוכני הנכלאס. הנכלאס של לודוויג ויטגנשטיין, ששומר באוניברסיטת ברגן, עבר תהליך דיגיטציה ופורסם בפורמט תקליטור.
שני חוקרים הבחינו בקונפליקט שעומד בפני עורך שצריך לבחור איזה חומרים לפרסם מנכלאס: כדי להבין מלומד (במקרה שלהם ויטגנשטיין) "כפי שהוא היה רוצה להיות מובן, עלינו להתמקד בעבודות שלו שהתקרבו קרוב ביותר לשיא הישגיו". אבל פרסום של חומרי טיוטות עשוי לעזור להשיג הבנה עמוקה יותר של גרסאות שכבר פורסמו, וגם לעזור להבין את התהליך שבו המלומד יצר את עבודותיו שלו.
מנחם עמנואל הרטום

ד"ר מנחם עמנואל הרטום (ל' באב תרע"ו; אוגוסט 1916 - י"ט בתמוז תשנ"ב; יולי 1992) היה רב, מחנך, עורך ומתרגם.

ביוגרפיה

נולד בטורינו שבאיטליה בשנת 1916. אביו, מורו ורבו היה הרב הפרופ' אליה שמואל הרטום. כבר מילדותו הצטיין בלימודיו וביכולתו הלשונית, ובין מוריו נמנה גם דודו, הרב פרופ' משה דוד קאסוטו. בשנת 1937, בהיותו בן 21 שנים בלבד, סיים בהצטיינות את לימודי הדוקטורט בספרות ושפות שמיות באוניברסיטת רומא ובאותה שנה קיבל גם את התואר רב (חכם השלם) בבית המדרש לרבנים ברומא.
עבודת הדוקטורט שלו הייתה על ר' עובדיה מברטנורא.
בין השנים 1937-1938 שימש כרבה הראשי של העיר פרוג'ה, אך החלת חוקי הגזע באיטליה קטעו את פעילותו והוא החליט להגשים את חלום המשפחה ולעלות לארץ ישראל.
בשנת 1939 עלה לארץ. התיישב במגדיאל בשנת 1942 והתפרנס מחקלאות, וכן היה מורה בתיכון. 
בשנת 1945 קיבל משרה לפי כישוריו כעורך התרגומים בממשלת המנדט בירושלים, עמדה שניצל לצורך פעילות ריגול לטובת ההגנה. בשנת 1942 נישא ללאה אלנה לבית רוסי. לזוג נולדו חמישה ילדים.
עם קום המדינה שרת כחייל בצה"ל. אחיו ראובן הרטום נהרג בקרב על מוצא. בשנים הראשונות לקום המדינה עבד במועצה למען השבת ובמשרד האספקה והקיצוב. משנת 1951–1973 היה דובר ואחראי הפרסומים בנציבות שירות המדינה. בשנות השישים היה חבר הוועדה למונחי המינהל הציבורי של האקדמיה ללשון העברית. בשנות השמונים היה אחראי על תקנות השירות בבית החולים שערי צדק בירושלים.
בין השנים 1956–1958 היה בשליחות הסוכנות היהודית מנהל מחלקת החינוך והתרבות באיטליה וכן מפקח על בתי הספר היהודיים. כיהן כרב ראשי של קהילת ונציה בין השנים 1973 - 1977 וגם לימד עברית מודרנית באוניברסיטת ונציה ובבית המדרש לרבנים שברומא. בין השנים 1985–1987 כיהן כרב ראשי של קהילת טורינו.
נפטר בירושלים בשנת 1992.
תוכנית מגירה

תוכנית מגירה היא תוכנית פעולה שטרם הוחלט על הוצאתה אל הפועל, או תוכנית שמיועדת לשעת חירום. מקור המילה הוא בכך שכביכול המתכננים מניחים אותה במגירה עד שייעשה בה שימוש.
בעתות משבר, תוכניות מגירה מפותחות לעיתים קרובות כדי לחקור ולהתכונן לכל צרה שלא תבוא. במהלך המלחמה הקרה, ממשלות רבות הכינו תוכניות מגירה שנועדו להגן על עצמם ועל אזרחיהן מפני התקפה גרעינית. חלק מהתוכניות כללו גם מידע שימושי לציבור למצב חירום, כמו החוברת "כיצד לשרוד מתקפה גרעינית" שפרסמה ארצות הברית ב-1950 בשל חששה מהתקפה גרעינית רוסית, או סדרת החוברות "להגן ולשרוד" שפרסמה בריטניה במהלך שנות ה-70 וה-80  שנועדה ליידע את האזרחים איך להגן על עצמם במהלך מתקפה גרעינית. כיום ישנם עדיין תוכניות מגירת שמיועדים להתמודד עם פיגועי טרור או אסונות אחרים.
צבא נערך למגוון רחב של תרחישים, באמצעות תוכניות מגירה לפעולתו במקרה שאחד התרחישים יתממש. דוגמה: במהלך מלחמת ההתשה ולאחריה הכין צה"ל שלל תוכניות מגירה לקראת מלחמה נוספת בין ישראל למצרים וסוריה (ראו פירוט בערך כוננות כחול לבן). אחדות מתוכניות אלה, כגון מבצע "בן חיל" לכיבוש פורט פואד ופורט סעיד שבצפון תעלת סואץ, לא מומשו, ואחרות, כגון מבצע דוגמן 5 לתקיפת סוללות טילי נ"מ של סוריה, הופעלו במלחמת יום הכיפורים.
Drowned World Tour

רקע

ביוני 2001, יצאה מדונה לסיבוב ההופעות. את ההופעה הראשונה היא קיימה בברצלונה שבספרד. בין היתר, שרה מדונה במהלך הסיבוב שירים משלל אלבומיה; Ray of Light, True Blue, Music ו-Madonna.
כמו כן, סיבוב ההופעות גרף 76.8 מיליון דולר.
קזחסטן באירוויזיון הילדים

היסטוריה

ב-25 בנובמבר 2017, הביעה קזחסטן רצון להשתתף באירוויזיון הילדים 2018. ב-22 בדצמבר 2017 קזחסטן החלה להיות חברה באיגוד השידור האירופי, מה שהעלה את הסיכויים של קזחסטן להשתתף באירוויזיון הילדים 2018. 
במאי 2018 הודיעה קזחסטן כי היא תעשה את הופעת הבכורה שלה בתחרות אירוויזיון הילדים 2018.
Baby I Love U!

רקע וכתיבה

השיר נכתב על ידי ג'ון ברי, קורי רוני, מר דאיו וג'ניפר לופז בעצמה, והופק על ידי דן שיי וקורי רוני גם כן. בנוסף, השיר עצמו נכלל בפסקול הסרט "Gigli" וזכה להצלחה נאה בעקבות זה. לופז הוציאה גרסת רמיקס לשיר עם הזמר אר קלי. 
אותה הגרסה מעולם לא יצאה כגרסה רשמית, אך נכללה בדיסק בונוס באלבום, אבל גם גרסה זו לא הצליחה להשיג את ההצלחה שהסינגלים הקודמים הצליחו להשיג.

הצלחה

במצעדים השיר לא זכה להצלחה רבה כמו קודמיו, אך בכל זאת הצליח להגיע לחמישייה הפותחת בבריטניה. השיר נחשב לאחד מהסינגלים הפחות מצליחים של לופז בארצות הברית, כאשר הגיע רק למקום ה־72 בבילבורד הוט 100. גם גרסת הרמיקס. השיר הושמע מספר מועט של פעמים בתחנות הרדיו האמריקאיות.
השיר נחל כישלון גם במדינות אחרות, אולם בבריטניה הפך השיר ללהיט כשהגיע למקום השלישי במצעד הסינגלים הבריטי עם מכירות של יותר מ־80,000 עותקים. בסך הכל, מכר הסינגל כמיליון עותקים בכל העולם.

וידאו קליפ

בנוסף לשיר יצא ווידאו קליפ אשר הועלה אחרי זמן רב לערוצה של הזמרת, אך בכל זאת הצליח לצבור כמות צפיות נכבדת והוא אחד מהנצפים ביותר מן האלבום. נכון להיום מונה הצפיות שלו עומד על כ-6 מיליון צפיות.
מהרבעל

מהרבעל (בפיניקית: 𐤌𐤄𐤓𐤁𐤏𐤋, בלטינית: Maharbal) היה מפקד חיל פרשים קרתגי בולט בצבאו של חניבעל ברקה.

ביוגרפיה

מהרבעל היה בנו של אדם בשם חימילקו. השם "מהרבעל" הוא שם ייחודי ולא ידוע על עוד קרתגי בשם זה, בעוד ששאר השמות הקרתגיים נהגו לחזור על עצמם לעיתים קרובות. לפיכך יש המשערים שהוא היה למעשה נומידי או בן תערובת, תופעה שכיחה למדי בקרתגו.
הוא נזכר לראשונה בשנת 219 לפנה"ס במהלך המצור על סגונטום. כאשר חניבעל מפקד המצור נאלץ לעזוב את המצור, הוא הפקיד את מהרבעל כממונה במקומו. טיטוס ליוויוס כותב שמהרבעל היה מוכשר כל כך בניהול המצור עד שהעדרו של חניבעל לא הורגש כלל. הוא נזכר שוב כאשר קיבל הוראה לבזוז אדמות רומאיות באזור עמק הפו, וכאשר השתתף בקרב טיקינוס. לאחר קרב טראסימנוס הופקד על לכידת 6,000 חיילים רומאים שנמלטו לכפר אטרוסקי שקל להגן עליו. מהרבעל הקיף את הכפר מכל כיוון והבטיח להם חנינה אם יכנעו, הם נכנעו ומהרבעל הביא אותם לחניבעל, שהודיע להם שלמהרבעל לא הייתה סמכות להבטיח להם דבר כזה בשמו.
לאחר הקרב הקונסול גאיוס סרוויליוס גמינוס שלא ידע על התבוסה שלח את גאיוס קנטיניוס עם 4,000 פרשים לחבור אל הכוחות הרומאיים שהיו אמורים לחנות באזור אגם טראסימנו. מרגליו של חניבעל סיפרו לו על כך, והוא שלח את מהרבעל עם יחידת פרשים כדי לעצור אותו. מקום ההתנגשות אינו נזכר במקורות, אולם ההיסטוריון בן זמננו ג'ון לייזנבי (John Lazenby) מעריך שהיא נערכה באזור אסיזי (Assisi). לטענת ליוויוס ופוליביוס בהתנגשות הראשונה נהרגו כמחצית מהם וביום למחרת נשבו כולם. אם כי אפיאנוס טוען ש-3,000 נהרגו 800 נלקחו בשבי והשאר נמלטו. כך או כך הקרב זעזע עמוקות את רומא והמריץ אותה לבחור בפאביוס מאקסימוס כדיקטטור.
על פי ליוויוס מהרבעל פיקד על האגף הימני של חיל הפרשים במהלך קרב קאנאי אם כי אפיאנוס טוען שהוא פיקד על המילואים ופוליביוס כלל אינו מזכיר את נוכחותו בקרב. לאחר הקרב כאשר חניבעל וקציניו חגגו, מהרבעל קם והודיע שבקרוב יערכו כולם מסיבה בלב ליבה של רומא. אולם להפתעת כולם חניבעל השיב שאין בכוונתו לעלות על רומא לעת עתה. על פי ליוויוס מהרבעל הזועם הטיח בו "אכן, אין האלים נותנים הכל לאיש אחד. יודע אתה, חניבעל, כיצד לנצח, אך אי אתה ידע כיצד לכלכל את ניצחונך". פלוטארכוס מוסר נוסח אחר "אתה יודע לנצח, ואי אתה יודע מה בידך לעשות בניצחונך". הסיפור שנוי במחלוקת במיוחד משום שהמקור האמין ביותר שלנו לאותה מלחמה פוליביוס אינו מזכיר אותו.
ידוע שמהרבעל לקח חלק במהלך המצור על קאסילינום, אולם לאחריו הוא אינו נזכר עוד. אם כי פרונטינוס, בחיבורו סטראטגמאטה, מזכיר אדם בשם זה שלחם באפריקה נגד שבטים מתמרדים. אם כי לא בטוח אם מדובר באותו אדם, ייתכן שמת במהלך המצור.
The Great Ecstasy of Woodcarver Steiner

הפקה

הסרט מכיל חומר גלם שצולם בעיירות הגרמניות אוברסדורף ו- גרמיש-פרטנקירכן, כמו כן ב- Planica שביוגוסלביה. הסרט נעשה כחלק מסדרה עבור תחנת טלוויזיה גרמנית, שהגבילה בדרכים שונות את התכנים. 
הגרסה המקורית של הרצוג הייתה באורך של 60 דקות, אך היא נערכה לכדי 45 דקות על מנת להתאים לשידור טלוויזיוני בן שעה.
כמו כן, התחנה דרשה מהרצוג עצמו להופיע לפני המצלמה, מה שלא נעשה על ידו קודם לכן בסרטיו הדוקומנטריים הקודמים.

לקריאה נוספת

<Herzog, Werner (2001). Herzog on Herzog. Faber and Faber. ISBN 0-571-20708-1.>
המקהלה הקאמרית שליד האקדמיה למוסיקה ולמחול בירושלים

המקהלה הקאמרית שליד האקדמיה למוסיקה ולמחול בירושלים היא מקהלה קאמרית מעורבת, מהחשובות בישראל. המקהלה מונה כ-30 חברים שרובם סטודנטים מהאקדמיה ולכן מתחלפים בתדירות גבוהה יחסית. כבר בראשית דרכה הוכרה כאחת המקהלות הטובות בארץ והופיעה במהלך השנים עם תזמורות רבות, בהן התזמורת הפילהרמונית הישראלית, התזמורת הקאמרית הישראלית, התזמורת הסימפונית ירושלים והתזמורת הסימפונית הישראלית ראשון לציון. כמו כן, המקהלה הופיעה תחת שרביטם של המנצחים ליאונרד ברנשטיין, זובין מהטה, גארי ברתיני, דניאל בארנבוים, קורט מאזור, ג'ון נלסון ואנדרו פארוט. מנצחה הקבוע של המקהלה ומנהלה המוזיקלי משנת 1972 ועד היום הוא פרופ' סטנלי ספרבר.

היסטוריה

המקהלה נוסדה בשנת 1969 על ידי אבנר איתי. בשנים 1972 עד 1985 שימש סטנלי ספרבר כמנצחה ומנהלה האמנותי של המקהלה ואהרון חרל"פ היה מנצחה ומנהלה האמנותי של המקהלה בשנים 1985 ועד 1997. בשנת 2000 חידשה המקהלה הקאמרית את פעילותה תחת ניצוחו וניהולו האמנותי של סטנלי ספרבר והופיעה בתוכניות א-קאפלה באולמות שונים, ביניהם מוזיאון תל אביב והאוניברסיטה המורמונית בירושלים. מאז המקהלה מופיעה בקביעות בתוכניות מיוחדות באקדמיה למוסיקה ובסדרות הקונצרטים השנתיות של האקדמיה. כמו כן המקהלה מרבה לבצע מוזיקה יהודית וישראלית, ובמהלך השנים ביצעה יצירות רבות מאת גדולי המלחינים הישראליים, חלקן בביצוע בכורה (ביניהם ראוי לציון ביצוע הבכורה ליצירתו של יחזקאל בראון "הם אמרו" למקהלה א-קפלה, בעת שהמלחין שכב כבר על ערש דווי). המקהלה הופיעה בפסטיבל אבו גוש ב-2004 ובכל שנה מאז שנת 2007 ועד היום.

פרסים והכרה

המקהלה הקאמרית מופיעה תכופות (יחד עם המקהלה הישראלית ע"ש גארי ברתיני) עם התזמורת הפילהרמונית הישראלית בביצוע יצירות סימפוניות המשלבות מקהלה, ביניהן בולטים במיוחד אינספור ביצועים לסימפוניה התשיעית של בטהובן. המקהלה זכתה במקום הראשון בתחרות המקהלות הארצית שהתקיימה בשנת 2008. באותה השנה, המקהלה יצאה לסיור הופעות לאורך החוף המזרחי של ארצות הברית במסגרת חגיגות 60 שנה למדינה. בשנת 2014 ביצעה המקהלה את "החתונה" מאת סטרווינסקי בניצוחו של מאסטרו ספרבר בקונצרט פתיחת תחרות רובינשטיין, וכן שרה את יצירת המופת "רקוויאם פולני" של קשישטוף פנדרצקי בניצוחו של המלחין עצמו. כמו כן, בשנים האחרונות יוצאת המקהלה תכופות לייצג את ישראל בפסטיבלים שונים באירופה, שם היא מזוהה בתור "The JAMD Chamber Choir", בדרך כלל תוך חבירה למקהלות מקומיות. כך הופיעה המקהלה בין השאר בפסטיבל לתרבות יהודית בהונגריה, בתחרות המקהלות הבינלאומית במרקטאוברדורף שבגרמניה, ובחגיגות בירת התרבות של אירופה לשנת 2016 בעיר ורוצלב שבפולין.
שאמו

חייה

תפיסתה של שאמו הייתה הפעם הראשונה שבה נתפס במתכוון קטלן חי ובריא. שלוש תפיסות הקטלנים הקודמות - "וונדה" (Wanda), "מובי דול"  ו"נאמו"  - היו מקריות יותר. שאמו נתפסה צעירה מאד, באורך 4.25 מטרים ומשקל 900 קילוגרמים. היא נתפסה באוקטובר 1965, במפרץ פאג'ט , מתוך אוכלוסיית הקטלנים הדרומית  של החלק הצפון-מערבי של האוקיינוס השקט של צפון אמריקה על ידי צייד הקטלנים טד גריפין , כדי להיות בת לוייתו של הקטלן הזכר "נאמו" באקווריום הציבורי של גריפין בסיאטל ונקראה "שאמו" (קיצור של היא-נאמו, She-Namu). אלא ששאמו לא הסתדרה עם נאמו ולכן בדצמבר 1965 היא נמכרה לסיוורלד בסן דייגו.
על פי ספרו של אריק הויט (Erich Hoyt), שאמו פלטה קריאות מצוקה במשך כל יומה הראשון בסיוורלד.
ב-19 באפריל 1971, נשכה שאמו את רגליה וירכיה של אן אקיס (Anne Eckis), עובדת של סיוורלד שניסתה לרכוב עליה כחלק מאירוע יחסי ציבור מצולם, וסירבה לשחרר את האשה עד שעובדים אחרים הגיעו לעזרתה ופתחו את לסתה של הקטלנית עם מוט. העובדת נתבקשה לרכוב על שאמו כשהיא לובשת ביקיני, ולא הייתה מודעת לכך שהקטלנית כבר תקפה בעבר אנשים שלבשו בגדי ים רגילים והופיעה רק עם מאלפים שלבשו חליפות צלילה. הקטלנית גם הראתה קודם לכן סימנים של התנהגות בלתי-יציבה ומצוקה ממש לפני האירוע.
קטע וידאו קצר מהאירוע מוצג בסרט התיעודי "בלאקפיש" (2013).
לאחר המקרה, פרשה שאמו מהמופעים. היא מתה כארבעה חודשים לאחר מכן, באוגוסט 1971.
FireWire

תקנים וגרסאות

חברת אפל פיתחה את תקן FireWire בשנת 1995. התקן הוגדר במכון למהנדסי חשמל ואלקטרוניקה IEEE כתקן IEEE-1394. כיום מורכב התקן משלושה מסמכים: התקן הראשוני IEEE-1395 שיצא בשנת 1995, תקן IEEE-1394a שיצא בשנת 2000 ותקן IEEE-1394 שיצא בשנת 2002. סוני מימשה את התקן בשם המסחרי i.Link בחיבור ארבעה פינים, בעיקר למצלמות וידאו.
יציאת FireWire 400 יכולה להעביר מידע בין שני מכשירים במהירויות של 100, 200 או 400 מגהביט לשנייה. על הכבל להיות קצר מ־4.5 מטר.
יציאת FireWire 800 היא גרסת 9 פינים של אפל לתקן IEEE-1394b, המאפשרת תאימות לאחור ל־FireWire 400. תקן זה תומך בהעברת 786.432 מגהביט לשנייה.
התקן המלא של IEEE-1394b תומך בהעברת מידע בכבלים באורך למעלה מ־100 מטר ובמהירות של 3.2 גיגהביט לשנייה.

יתרונות

כרטיס טלוויזיה רגיל דורש חיבור של 4 כבלים שונים לפחות בין מצלמת וידאו לבין המחשב, כניסת אות למחשב, יציאת אות מהמחשב, כניסת קול למחשב, יציאת קול מהמחשב ולעיתים כבל סינכרון, כבל שליטה במכשיר הווידאו, וכבל נפרד לחיבור לצג. לעומת זאת, כבל FireWire הוא כבל אחד שבו נכללים כל הצרכים.
גוסיפ

עיצוב הלהקה והיסטוריה מוקדמת

הלהקה הוקמה בשנת 1999 באולימפיה (וושינגטון) וכוללת את הזמרת בת' דיטו, הגיטריסט ברייס פיין והמתופף קטי מנדונקה. בשנת 1999 הוציא לאור K records את המיני אלבום הראשון שלהם "The Gossip".
דיטו תרמה רבות לפרסום הלהקה לאחר שצילום שלה בעירום מלא לשער המגזין "LOVE" הפך לשנוי במחלוקת. מיני-סערה תקשורתית ודיון ציבורי החלו ברחבי העולם בקשר למשקלה הגדול של דיטו, ובעיקר בקשר לעובדה כי דיטו נוהגת בפתיחות רבה בקשר למשקל שלה ובעצם הצילום למגזין קראה תיגר על כל אותן דוגמניות רזות ושדופות שבדרך כלל מככבות על שערי המגזינים.
ההוצאה הבאה שלהם היה האלבום אולפן הראשון שלהם "That's Not What I Heard " בינואר 2001, ולאחר מכן הוציאו מיני אלבום בשם "Arkansas Heat" במאי 2001.
במאי 2003 הלהקה הוציאה את אלבום האולפן השני שלהם שנקרא "Movement".
בנובמבר 2003 הוציאו את אלבום ההופעה החיה הראשון שלהם "Undead in NYC". 
בספטמבר מתופף הלהקה קטי, החליט לעזוב את הלהקה לטובת קריירה עצמאית, והלהקה הביאה במקומו את המתופפת האנה בלילי.
האלבום השלישי של הלהקה שבוצע יחד עם המתופפת החדשה הוא "Standing in the Way of Control" שיצא בינואר 2006.

ההצלחה

הלהקה הוציאה לאור את השיר "Standing in the Way of Control" שנכתב על ידי בת' דיטו המדבר על נישואים חד מיניים בארצות הברית אשר יצאו מחוץ לחוק (דיטו היא לסבית מוצהרת). בקשר לכך העירה דיטו כי: "אף אחד במדינה לא היה מופתע או מזועזע ממה שג'ורג' בוש עשה, אבל כולם צריכים לדעת שאני מרגישה חסרת ישע ומרומה". 
במרץ 2007 הלהקה חתמה בחברת התקליטים "Sony Music", והלהקה החלה להתמקד בשירים על הקהילה ההומו לסבית.
חברי הלהקה התבססו בפורטלנד (אורגון), ביוני ובשנת 2007 הופיעו בפסטיבל גלסטונברי.
להקת גוסיפ הוציאו אלבום בשם "Live in Liverpool" בבריטניה וארצות הברית שהוא כולל DVD עם הופעה של הלהקה, האלבום יצא באפריל 2008 והוא הופק על ידי המפיק המוזיקלי ריק רובין.
אלבום נוסף שהלהקה הוציאה הוא "Music For Men" אשר יצא ביוני 2009.
הלהקה עובדת על סרט דוקומנטרי אשר נקרא "All Tomorrow's Parties" אשר מתבסס על פסטיבל המוזיקה ואמור לצאת באוקטובר 2009. 
הלהקה מרבה לערוך הופעות בארצות הברית ובאירופה אשר זוכות להצלחה רבה, ובהן מביאה דיטו את כשרונה הווקאלי הייחודי לידי ביטוי בעזרת סגנון שירה דומיננטי המוביל את ההופעה.
הנסיך ג'ורג', דוכס קנט

ראשית חייו

הנסיך ג'ורג' נולד ב-20 בדצמבר 1902 בבקתת יורק שבשטחי בית סאנדרינגהאם, בנורפוק שבאנגליה לאביו, הנסיך ג'ורג' (לימים המלך ג'ורג' החמישי) ולאשתו, הנסיכה מרי מטק. בעת הולדתו היה הנסיך ג'ורג' חמישי בסדר הירושה לכתר הבריטי.
ג'ורג' הוטבל בקפלה הפרטית של טירת וינדזור ב-26 בינואר 1903 על ידי פרנסיס פאג'ט, בישוף אוקספורד.
בצעירותו התחנך ג'ורג' על ידי מורה פרטי ולאחר מכן הצטרף לאחיו המבוגר, הנרי והחל ללמוד בבית הספר חצר סנט פיטרס (St. Peter's Court) בברודסטיירס שבקנט. בהגיעו לגיל 13, בדומה לאחיו הבכורים אדוארד ואלברט הצטרף לצי המלכותי והחל ללמוד במכללת הצי בבית אוסבורן ולאחר מכן למכללה הימית המלכותית בריטניה שבדרטמות'. לאחר תום לימודיו שירת באה"מ דוכס הברזל ובאה"מ נלסון עד שנת 1929.
לאחר שעזב את הצי המלכותי שירת זמן קצר במשרד החוץ של הממלכה המאוחדת, ולאחר מכן במשרד הפנים, והיה לבן משפחת המלוכה הראשון אשר שירת במשרדי הממשלה הבריטית.
בשנת 1939 נבחר לתפקיד המאסטר הגדול של הבונים החופשיים בממלכה המאוחדת, ונשא בתפקיד זה עד פטירתו.
לאחר פרוץ מלחמת העולם השנייה שב לצי ושירת בדרגת תת-אדמירל. באפריל 1940 עבר לחיל האוויר המלכותי, ושירת במפקדת חיל האוויר.

פטירתו

הנסיך נהרג ב-25 באוגוסט 1942, בעת שהמטוס הימי בו טס התרסק ליד דנברת' שבקיית'נס בשל מזג אוויר גרוע. הנסיך היה בדרכו מאוונטון לאיסלנד ובהמשך לניופאונדלנד (באותה עת דומיניון של הממלכה המאוחדת).
הסופר צ'ארלס היגהאם טוען בספרו "דוכסית וינדזור: החיים הסודיים" כי הנסיך הוצא להורג על ידי השירות החשאי הבריטי בשל קשריו עם ראשי השלטון בגרמניה הנאצית. הסופרים לין פיקנט, קלייב פרינס וסטיבן פריור בספריהם "מוסר כפול: השתקת פרשת רודולף הס" ו-"מלחמתם של הוינדזורים" טוענים כי המטוס התרסק בעת שניסה לנחות ולאסוף את רודולף הס כחלק מתוכנית להגיע להסכם שלום עם גרמניה הנאצית.
הנסיך נקבר בטירת וינדזור, בסמוך לקברה של המלכה ויקטוריה. במותו של הנסיך, ירש אדוארד בנו את התואר "דוכס קנט".

סמל ותארים

הנסיך ג'ורג' היה אביר במסדר הבירית, מסדר הדרדר, מסדר סנט מייקל וסנט ג'ורג' ומסדר ויקטוריה המלכותי.
שלט האצולה הוענק לנסיך במהלך יום ההולדת ה-21 של אחיו, הנסיך הנרי, הדומה מאד לשלט האצולה של אחיו, ושונה רק בתגי הסמל (כאשר באלה של הנסיך ג'ורג' מופיע עוגן כחול).

אזכורים תרבותיים

הנסיך מתואר בסרט הטלוויזיה של סטיבן פוליאקוף "הנסיך האבוד" משנת 2003. הסרט עוקב אחרי אחיו הצעיר, ג'ון, הסובל מאפילפסיה, אולם הנסיך ג'ורג' מתואר בסרט כיחיד מבני המשפחה אשר היה לו קשר עמוק עם ג'ון. עוד מתוארים בסרט קשייו במכללת הצי, והיחסים הקשים בינו ובין אביו, מלך אנגליה.
הסרט הדוקומנטרי "הדוד האבוד של המלכה" מתאר את הביסקסואליות של הנסיך, וכן המחזה משנת 2004 - "לילות אפריקה" עוסק בביסקסואליות שלו ובהתמכרותו של הנסיך לסמים.
מלאכת משרטט

מלאכת משרטט היא אחת מל"ט מלאכות שבת. מהות המלאכה היא חריתה ושריטה (שרטוט) על קלף או נייר לצורך כתיבה או חיתוך עור. במשכן היו משרטטים על יריעות המשכן בשלבי הכנתם כדי לסמן את המקום המיועד לחיתוך.

גדר המלאכה

שיעור המלאכה היא בשרטוט שיש בו כדי לכתוב לפחות שתי אותיות.
שרטוט שלא לצורך כתיבה או חיתוך עור אינו נחשב בכלל המלאכה, שכן מהות מלאכה זו היא רק הכנה למלאכה שאחריה, וכל שהוא משרטט שלא לצורך או רק לסימון עצמי שאינו משמש להכנת מלאכה, אינו עובר על איסור מלאכה זו.